คัน เป็นผื่นตรงง่ามก้น เป็นๆหายๆ สามารถซื้อยามาทาได้มั้ยคะ จะอันตรายมั้ยถ้าทายาบริเวณนั้น
สวัสดีค่ะ อาการมีผื่นคันที่บริเวณง่ามก้น อาจเกิดจาก1. การติดเชื้อราแคนดิดา พบเป็นผื่นสีแดง หรือผิวหนังอาจมลักษณะแบบบวมแดงลอกก็ได้ นอกจากมีอาการคันเป็นหลักแล้ว อาจมีอาการเจ็บหรือแสบได้2. สังคัง หรือโรคกลาก เป็นโรคติดเชื้อรากลุ่มเดอร์มาโตไฟต์ (dermatophyte) ที่ผิวหนัง ที่เกิดบริเวณขาหนีบ อวัยวะเพศ รอบทวารหนัก อาการเริ่มแรกมักจะเห็นเป็นตุ่มแดงๆ แล้วค่อยๆ ลามออกไปจนมีลักษณะเป็นวงที่มีขอบเขตชัดเจน มักมีตุ่มน้ำใสเล็กๆ หรือขุยขาวๆ อยู่รอบวง ร่วมกับมีอาการคันมาก3. ผื่นแพ้สัมผัส เช่น อาจแพ้ผงซักฟอก หรือน้ำยาที่ใช้ซักกางเกงใน แพ้น้ำยาปรับผ้านุ่ม แพ้แป้ง เป็นต้นในเบื้องต้น แนะนำให้หลีกเลี่ยงการใช้สิ่งต่างๆ ที่อาจแพ้ไปก่อน เช่น ไมควรทาแป้ง โลชั่น ครีม หรือการสเปรย์ต่างๆ ที่บริเวณก้น ใช้สบู่ที่ไม่รุนแรงในการอาบน้ำฟอกตัว ซักกางเกงชั้นใน โดยล้างฟองผงซักฟอกออกให้หมด ไม่ใช้ยาปรับผ้านุ่ม เป็นต้น และควรรักษาความสะอาดร่องก้น ไม่ให้เปียกชื้น หลังการเข้าห้องน้ำก็ควรซับให้แห้ง กางเกงในควรระบายอากาศได้ดี เป็นต้น หากคันมาก อาจทานยาแก้แพ้แก้คัน เช่น ไฮดรอกไซซีน (hydroxyzine) chlorpheniramine (CPM) เป็นต้น ส่วนยาแบบทาภายนอกนั้น ยังไม่แนะนำให้ซื้อทาเอง เพราะยารักษาผื่นที่เกิดจากการแพ้ กับการติดเชื้อรานั้น จะเป็นยาคนละชนิดกัน ดังนั้น หากอาการยังคงอยู่ แนะนำควรไปพบแพทย์เพื่อตรวจรักษาค่ะ